paragraph_text: U sezoni 2007./08. proglašen je najkorisnijim igračem regularnog dijela sezone, a u doigravanju je Lakerse odveo do NBA finala, gdje su poraženi od Boston Celticsa. Sljedeće sezone ponovo je odveo Lakerse do finala protiv Orlando Magica i osvojio svoj četvrti NBA naslov. To je njegov prvi NBA naslov bez Shaquillea O'Neala. S američkom reprezentacijom osvojio je zlatnu medalju na Olimpijskim igrama u Pekingu 2008. godine. Od svoje druge NBA sezone, Bryant je redoviti član NBA All-Star utakmice, a u četiri navrata osvojio je nagradu za najkorisnijeg igrača All-Star utakmice (2002., 2007., 2009. i 2011.). Kroz svoju NBA karijeru dobio je nekoliko nadimaka, a današnji nadimak mu je Crna Mamba. Poginuo je 26. siječnja 2020. u nesreći prilikom pada njegovog privatnog helikoptera u mjestu Calabasas, okolici Los Angelesa. U nesreći je poginulo devet osoba, među kojima i njegova trinaestogodišnja kći Gianna.